ΕΚΘΕΣΗ ΤΗΣ ΕΠΙΤΡΟΠΗΣ ΠΡΟΣ ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ ΚΑΙ ΤΟ ΣΥΜΒΟΥΛΙΟ σχετικά με την ΑΠΛΟΥΣΤΕΥΣΗ ΤΗΣ ΓΕΩΡΓΙΚΗΣ ΝΟΜΟΘΕΣΙΑΣ

ΠΙΝΑΚΑΣ ΠΕΡΙΕΧΟΜΕΝΩΝ

1. Εισαγωγή

2. Πρωτοβουλίες στο εσωτερικό της Επιτροπής για την αύξηση της σαφήνειας,

της διαφάνειας και της πρόσβασης στη γεωργική νομοθεσία

2.1. Εσωτερικές κατευθυντήριες γραμμές για την απλούστευση

2.2. Ανεπίσημη κωδικοποίηση της γεωργικής νομοθεσίας

2.3. Μείωση του αριθμού των κανονισμών

3. Οριζόντιες ενέργειες για την απλούστευση

3.1. Καθεστώς μικροκαλλιεργητών

3.2. Νέες κατευθυντήριες γραμμές για τις κρατικές ενισχύσεις

3.3. Προώθηση των γεωργικών προϊόντων

3.4. Ολοκληρωμένο σύστημα διαχείρισης και ελέγχου (ΟΣΔΕ)

3.5. Μηχανισμοί εμπορίας

3.6. Δέσμη τιμών

4. Μέτρα για τις αγορές που έχουν ληφθεί ή προταθεί από την Επιτροπή

για την απλούστευση της ΚΓΠ από την τελευταία έκθεση

4.1. Αροτραίες καλλιέργειες

4.1.1. Σιτηρά

4.1.2. Άμεση ενίσχυση

4.2. Οίνος

4.3. Λίνο και κάνναβη

4.4. Βαμβάκι

4.5. Κρέας

4.6. Γάλα και γαλακτοκομικά προϊόντα

4.7. Οπωροκηπευτικά

4.8. Ρύζι

4.9. Ζάχαρη

5. Προτάσεις των οργανισμών πληρωμής και μέτρα που έλαβε η Επιτροπή

για την υλοποίησή τους

5.1. Διαδικασία που ακολουθήθηκε

5.2. Επισκόπηση του αποτελέσματος της προσπάθειας

6. Άλλα μέτρα απλούστευσης

6.1. Συνέχεια που δόθηκε στα συμπεράσματα του Συμβουλίου της

23ης Οκτωβρίου 2000

6.2. Ομάδα εργασίας

7. Συμπέρασμα

1. Εισαγωγή

Τον Απρίλιο 1999, η Επιτροπή υπέβαλε την πρώτη έκθεση προς το Ευρωπαϊκό Κοινοβούλιο και το Συμβούλιο σχετικά με τις προσπάθειές της για την απλούστευση της γεωργικής νομοθεσίας. Σκοπός της παρούσας έκθεσης είναι να δώσει πληροφορίες για την πρόοδο που επιτεύχθηκε από τότε.

Κατά τα τελευταία έτη η Επιτροπή έχει αναγάγει την απλούστευση σε μια από τις κατευθυντήριες αρχές κατά την εξέταση των θεμάτων της Κοινής Γεωργικής Πολιτικής (ΚΓΠ).

Τόσο το Ευρωπαϊκό Κοινοβούλιο όσο και το Συμβούλιο έχουν δηλώσει επανειλημμένα την υποστήριξή τους για το έργο αυτό. Με ψήφισμα κατά τη διάρκεια του τρέχοντος έτους, το Ευρωπαϊκό Κοινοβούλιο κάλεσε την Επιτροπή να υποβάλει χωρίς καθυστέρηση προτάσεις με στόχο την απλούστευση των κοινοτικών νομοθετικών και εκτελεστικών διατάξεων στο πλαίσιο της ΚΓΠ, ώστε να εξασφαλιστεί η διαφάνεια και η αποτελεσματικότητα. Το Συμβούλιο, από την πλευρά του, επιβεβαίωσε την προσήλωσή του στο στόχο της απλούστευσης της διαχείρισης της ΚΓΠ κατά τη συνεδρίασή του της 23ης Οκτωβρίου 2000.

Εργαζόμενη για την απλούστευση της ΚΓΠ, η Επιτροπή επέλεξε να εστιάσει τις προσπάθειές της στα ακόλουθα ζητήματα:

1. να καταστεί η γεωργική νομοθεσία όσο το δυνατό σαφέστερη, διαφανής και προσιτή και

2. να μειωθεί ο διοικητικός φόρτος εργασίας που επιβάλλει η ΚΓΠ στους γεωργούς και στους λοιπούς ενδιαφερομένους, καθώς και στις εθνικές και κοινοτικές αρχές, έτσι ώστε να παραμείνει μόνον ότι είναι αυστηρά απαραίτητο.

Η απλή και σαφής νομοθεσία είναι ζωτικής σημασίας για τη χρηστή και αποτελεσματική διαχείριση περιορισμένων πόρων, τόσο ανθρώπινων όσο και χρηματικών. Όσο περισσότερο ασαφείς και πολύπλοκοι είναι οι κανόνες, τόσο δυσκολότερο και δαπανηρότερο - από την άποψη διοικητικών και ανθρώπινων πόρων - θα είναι να εφαρμοστούν, να διοικηθούν και να ελεγχθούν και τόσο ευρύτερο θα είναι το περιθώριο για απάτες. Για τον λόγο αυτό, η απλούστευση είναι σημαντική και για την αύξηση της οικονομικής αποτελεσματικότητας της ΚΓΠ, αλλά και για τη μείωση του κινδύνου σφαλμάτων και απάτης. Επιπλέον, στην παρούσα δημοσιονομική συγκυρία είναι σαφές ότι η Επιτροπή από την πλευρά της δεν μπορεί να συμφωνήσει σε απλούστευση, η οποία θα οδηγούσε σε αισθητή αύξηση των δαπανών ή του κινδύνου απάτης ή καταχρήσεων. Από την άποψη αυτή, τονίζεται η σημασία του να μη μειωθεί η αποτελεσματικότητα των συστημάτων ελέγχου, και ιδίως του Ολοκληρωμένου Συστήματος Διαχείρισης και Ελέγχου.

Στο παρελθόν, η απλούστευση πολύ συχνά συνίστατο στην προσπάθεια να απαλειφθούν πηγές δυσχερειών και περιπλοκών μετά τη δημοσίευση ενός κανονισμού. Στο μέλλον, εντούτοις, χρειάζεται να εξασφαλιστεί ότι λαμβάνεται πλήρως υπόψη ο στόχος της απλούστευσης ήδη κατά τη διάρκεια της διαδικασίας λήψης αποφάσεων και ότι η διαδικασία αυτή απολήγει σε νομοθεσία, η οποία είναι απλή εξ υπαρχής και δεν απαιτεί μετέπειτα διορθωτικές ενέργειες. Η Επιτροπή, σε ό,τι την αφορά, θα καταβάλει ακόμη μεγαλύτερες προσπάθειες για την επίτευξη του στόχου αυτού. Ωστόσο, όλα τα θεσμικά όργανα που συμμετέχουν στη νομοθετική διαδικασία πρέπει να έχουν επίγνωση της ευθύνης τους για την επίτευξή του.

Όπως θα αποδείξει η παρούσα έκθεση, από τον Απρίλιο 1999, οπότε εκδόθηκε η πρώτη έκθεση σχετικά με την απλούστευση της νομοθεσίας, έχει επιτευχθεί σημαντική πρόοδος στις προσπάθειες απλούστευσης της ΚΓΠ.

Το Συμβούλιο έχει ήδη εγκρίνει ορισμένες από τις προτάσεις της Επιτροπής που υποβλήθηκαν το 1999, ιδίως στο πλαίσιο της τελευταίας μεταρρύθμισης της ΚΓΠ. Για παράδειγμα, στον τομέα της αγροτικής ανάπτυξης επιτεύχθηκε το 1999 σημαντική απλούστευση με τη θέσπιση ενιαίου ρυθμιστικού πλαισίου [1], το οποίο αντικατέστησε τους προηγούμενους 9 κανονισμούς. Η μείωση του αριθμού των στόχων για τα διαρθρωτικά μέτρα σε τρεις αντικατοπτρίζει επίσης την απλούστευση. Στον αμπελοοινικό τομέα εγκρίθηκε στις 17 Μαΐου 1999 από το Συμβούλιο Γεωργίας και άρχισε να ισχύει την 1η Αυγούστου 2000 ο κανονισμός για τη θέσπιση νέας Κοινής Οργάνωσης Αγοράς. Ο κανονισμός αυτός και οι συνοδευτικοί κανόνες εφαρμογής που εγκρίθηκαν κατά τη διάρκεια του 2000 αναπτύσσονται περαιτέρω στη συνέχεια. Σε άλλους τομείς, καταβλήθηκαν προσπάθειες για να εξασφαλιστεί ότι οι προτάσεις τηρούν τους σκοπούς και τους στόχους της απλούστευσης.

[1] Κανονισμός (ΕΚ) αριθ. 1257/1999 του Συμβουλίου της 17ης Μαΐου 1999 για τη στήριξη της αγροτικής ανάπτυξης από το Ευρωπαϊκό Γεωργικό Ταμείο Προσανατολισμού και Εγγυήσεων (ΕΓΤΠΕ) και για την τροποποίηση και κατάργηση ορισμένων κανονισμών. κανονισμός (ΕΚ) αριθ. 1750/1999 της Επιτροπής της 23ης Ιουλίου 1999 για τη θέσπιση λεπτομερών κανόνων εφαρμογής του κανονισμού (ΕΚ) αριθ. 1257/1999 του Συμβουλίου για τη στήριξη της αγροτικής ανάπτυξης από το ΕΓΤΠΕ. κανονισμός (ΕΚ) αριθ. 2603/1999 της Επιτροπής της 9ης Δεκεμβρίου 1999 για τη θέσπιση μεταβατικών κανόνων όσον αφορά τη στήριξη της αγροτικής ανάπτυξης που προβλέπεται από τον κανονισμό (ΕΚ) αριθ. 1257/1999 του Συμβουλίου.

Η απλούστευση που προκύπτει από την προσπάθεια αυτή δεν είχε πάντως την έκταση που επιθυμούσε η Επιτροπή, η οποία έχει επομένως επίγνωση του γεγονότος ότι χρειάζεται να γίνουν πολλά ακόμη.

Εκτός από τις πρωτοβουλίες που ανελήφθησαν στο πλαίσιο της τελευταίας μεταρρύθμισης της ΚΓΠ, η Επιτροπή ανέλαβε επίσης συγκεκριμένες πρωτοβουλίες που αποσκοπούσαν στην επίτευξη απλούστευσης των διοικητικών διαδικασιών και στη μείωση του φόρτου των γεωργών. Για παράδειγμα, η Ευρωπαϊκή Επιτροπή ενέκρινε πρόσφατα μια πρόταση, η οποία θα απλοποιήσει σε μεγάλο βαθμό το σύστημα υποβολής αιτήσεων και καταβολής των ενισχύσεων στους μικρούς καλλιεργητές: το «καθεστώς μικροκαλλιεργητών».

2. Πρωτοβουλίες στο εσωτερικό της Επιτροπής για την αύξηση της σαφήνειας, της διαφάνειας και της πρόσβασης στη γεωργική νομοθεσία

Έχουν ληφθεί τα ακόλουθα μέτρα:

2.1. Εσωτερικές κατευθυντήριες γραμμές για την απλούστευση

Για να επιτευχθεί ουσιαστική απλούστευση της ΚΓΠ, η διαδικασία πρέπει να αρχίσει στο σημείο όπου εξετάζονται για πρώτη φορά οι προτάσεις για νέα νομοθεσία ή για την τροποποίησή της. Για να βοηθηθούν οι υπηρεσίες της Επιτροπής στην προσπάθειά τους να καταστήσουν τις νομοθετικές προτάσεις στον τομέα της γεωργίας όσο το δυνατό σαφέστερες και απλούστερες, έχουν συνταχθεί από τη ΓΔ Γεωργίας εσωτερικές κατευθυντήριες γραμμές για την απλούστευση. Οι κατευθυντήριες γραμμές απηχούν την αποφασιστικότητα να εξασφαλισθεί ότι η νέα γεωργική νομοθεσία είναι εξ υπαρχής όσο το δυνατό απλούστερη και σαφέστερη.

2.2. Ανεπίσημη κωδικοποίηση της γεωργικής νομοθεσίας

Στην έκθεση του 1999 σχετικά με την απλούστευση η Επιτροπή περιέγραψε το σχέδιό της για κωδικοποίηση της γεωργικής νομοθεσίας σε όλες τις επίσημες γλώσσες της ΕΕ. Η εφαρμογή του σχεδίου άρχισε στις αρχές του εν λόγω έτους. Λόγω των συχνών τροποποιήσεων της γεωργικής νομοθεσίας και για να διευκολύνεται η πρόσβαση σε αυτή, οι τροποποιήσεις των νομικών κειμένων ενσωματώνονται στα βασικά κείμενα, έτσι ώστε να μπορεί κανείς να συμβουλευθεί το κείμενο σε ενιαία και ενημερωμένη μορφή. Τα ανεπίσημα κωδικοποιημένα κείμενα είναι διαθέσιμα στο Διαδίκτυο για το ευρύ κοινό. Αν και δεν έχουν νομική ισχύ, οι κωδικοποιημένες εκδόσεις διευκολύνουν σημαντικά την έρευνα για τους ισχύοντες κανόνες από τους ενδιαφερομένους για την ΚΓΠ.

Περίπου 500 γεωργικές πράξεις έχουν κωδικοποιηθεί και είναι διαθέσιμες στην ιστοθέση EUR-LEX (http://europa.eu.int/comm/agriculture/consleg/index_el.htm).

2.3. Μείωση του αριθμού των κανονισμών

Η απλούστευση ήταν ένας από τους στόχους του Προγράμματος Δράσης 2000. Οι μεταρρυθμίσεις στους διάφορους τομείς απαίτησαν σημαντική εργασία για τη μείωση όχι μόνο του όγκου της γεωργικής νομοθεσίας, αλλά και του διοικητικού φόρτου εργασίας που αυτή επιβάλλει. Κατά τη σύνταξη των νέων κανονισμών για τη μεταρρύθμιση των κοινών οργανώσεων αγοράς, καταβλήθηκαν προσπάθειες να υπάρχει ένας και μόνο κανονισμός του Συμβουλίου για κάθε τομέα.

Όταν αποδεικνύεται ότι ένα πρόβλημα είναι κοινό για περισσότερους τομείς, καταβάλλονται επίσης προσπάθειες να εισάγεται κοινή διάταξη στους διάφορους κανονισμούς που διέπουν τους εν λόγω τομείς.

3. Οριζόντιες ενέργειες για την απλούστευση

3.1. Καθεστώς μικροκαλλιεργητών

Για να μειωθεί ο διοικητικός φόρτος, ιδίως για τους καλλιεργητές που λαμβάνουν μικρά ποσά άμεσων ενισχύσεων, η Επιτροπή πρότεινε το Δεκέμβριο 2000 να καθιερωθεί για μια δοκιμαστική περίοδο ένα απλουστευμένο σύστημα καταβολής των ενισχύσεων αυτών [2]. Το καθεστώς - στο εξής καλούμενο «καθεστώς μικροκαλλιεργητών» - θα επιφέρει επίσης σημαντική απλούστευση του έργου των εθνικών διοικήσεων που είναι αρμόδιες για την καταβολή και τον έλεγχο των ενισχύσεων. Το διοικητικό κόστος επεξεργασίας μιας αίτησης, εκτέλεσης της πληρωμής και διενέργειας των αναγκαίων ελέγχων σε ορισμένες περιπτώσεις είναι σημαντικό σε σχέση με τα καταβαλλόμενα ποσά, ιδίως όταν τα ποσά αυτά είναι μικρά.

[2] COM(2000) 841.

Η μέγιστη πληρωμή που θα είναι διαθέσιμη στους καλλιεργητές στο πλαίσιο του εν λόγω καθεστώτος θα περιορίζεται σε 1 000 ευρώ ετησίως κατά τη διάρκεια της δοκιμαστικής περιόδου. Ο καλλιεργητής που υπάγεται στο καθεστώς θα έχει το δικαίωμα να παραμείνει σε αυτό από το έτος υποβολής της αίτησης για συμμετοχή του στο καθεστώς έως το τέλος της δοκιμαστικής περιόδου το 2005.

Το προτεινόμενο απλουστευμένο καθεστώς θα είναι ανοικτό σε καλλιεργητές που έχουν ήδη λάβει άμεσες ενισχύσεις κατά τη διάρκεια μιας περιόδου αναφοράς, η οποία προτείνεται να είναι τριετής. Οι καλλιεργητές που επιθυμούν να προσχωρήσουν στο καθεστώς θα υποβάλλουν μία και μόνη αίτηση κατά την υπαγωγή τους στο καθεστώς και θα λαμβάνουν μια συνολική πληρωμή ετησίως, η οποία θα καλύπτει όλες τις άμεσες ενισχύσεις που καλύπτονται από το καθεστώς.

Η ετήσια συνολική πληρωμή θα βασίζεται στο ποσό των άμεσων ενισχύσεων που έχει λάβει ο καλλιεργητής κατά την περίοδο αναφοράς, δηλαδή κατά την τριετία που προηγείται της αίτησής του, με ανώτατο όριο το ποσό των 1 000 ευρώ. Η πληρωμή πρέπει να είναι το υψηλότερο ποσό μεταξύ του απλού μέσου όρου της τριετίας ή του ποσού που ελήφθη κατά το πλέον πρόσφατο έτος. Από τη στιγμή που θα έχει καθοριστεί, το ποσό θα καταβάλλεται έως το τέλος της δοκιμαστικής περιόδου, υπό τον όρο ότι ο καλλιεργητής πληροί ακόμη τις προϋποθέσεις υπαγωγής στο απλουστευμένο καθεστώς.

Οι προϋποθέσεις πρέπει να είναι όσο το δυνατόν απλούστερες. Προκαταρκτική προϋπόθεση είναι ο καλλιεργητής να έχει παλαιότερα υποβάλει αίτηση και να έχει λάβει άμεσες ενισχύσεις, έτσι ώστε το καθεστώς να μην προσελκύσει καλλιεργητές που δεν είχαν ήδη υποβάλει αιτήσεις για άμεσες ενισχύσεις. Οι αιτούντες πρέπει να έχουν λάβει ενίσχυση στο πλαίσιο ενός τουλάχιστον από τα καθεστώτα στήριξης που περιλαμβάνονται στο καθεστώς μικροκαλλιεργητών κατά τη διάρκεια και των τριών ετών που προηγούνται του έτους υποβολής της αίτησης. Η πρόσβαση στο καθεστώς πρέπει να είναι εθελοντική.

Η Επιτροπή θα αξιολογήσει τα αποτελέσματα του καθεστώτος κατά το τρίτο έτος της δοκιμαστικής περιόδου και θα υποβάλει τις κατάλληλες προτάσεις.

3.2. Νέες κατευθυντήριες γραμμές για τις κρατικές ενισχύσεις

Οι νέες κοινοτικές κατευθυντήριες γραμμές για τις κρατικές ενισχύσεις στον τομέα της γεωργίας από το Φεβρουάριο 2000 [3] αντικαθιστούν και ενοποιούν ένα πλήθος άλλων ρυθμιστικών πλαισίων, κατευθυντήριων γραμμών καθώς και εγγράφων εργασίας και πρακτικών της Επιτροπής. Έχουν ως αποτέλεσμα μεγαλύτερη διαφάνεια και διευκολύνουν το έργο των αρμοδίων αρχών.

[3] Κοινοτικές κατευθυντήριες γραμμές για τις κρατικές ενισχύσεις στον τομέα της γεωργίας (ΕΕ C 28 της 1.2.2000, σ. 2).

3.3. Προώθηση των γεωργικών προϊόντων

Η Επιτροπή πρόσφατα ενέκρινε μια πρόταση για κανονισμό του Συμβουλίου [4] σχετικά με ενέργειες ενημέρωσης και προώθησης των γεωργικών προϊόντων. Η πρόταση αυτή αποσκοπεί στην εναρμόνιση και απλούστευση των διάφορων τρεχόντων καθεστώτων προώθησης (περίπου 12), έτσι ώστε να αυξηθεί η αποτελεσματικότητά τους και να καταστεί η διαχείρισή τους διαφανέστερη.

[4] COM(2000) 538 τελικό.

3.4. Ολοκληρωμένο σύστημα διαχείρισης και ελέγχου (ΟΣΔΕ)

Ένας από τους στόχους των τροποποιήσεων, οι οποίες πρόσφατα εισήχθησαν στους κανονισμούς του Συμβουλίου [5] και της Επιτροπής [6] σχετικά με το ΟΣΔΕ, είναι η αποσαφήνιση ορισμένων σημείων των εν λόγω κανονισμών.

[5] Κανονισμός (ΕΚ) αριθ. 1593/2000 του Συμβουλίου.

[6] Κανονισμός (ΕΚ) αριθ. 2801/1999 της Επιτροπής.

Ένα Σύστημα Γεωγραφικών Πληροφοριών που εισήχθη πρόσφατα για την αναγνώριση αγροτεμαχίων θα διευκολύνει τους σχετικούς ελέγχους. Στον κανονισμό της Επιτροπής εισήχθη μια ρήτρα με σκοπό να ενθαρρυνθούν τα κράτη μέλη να εισαγάγουν ελέγχους με βάση την εκμετάλλευση, δηλαδή να ελέγχουν όσο το δυνατόν περισσότερα μέτρα κατά τη διάρκεια μίας και μόνης επίσκεψης ελέγχου. Έτσι θα μειωθεί ο φόρτος των γεωργών, οι οποίοι δεν θα υπόκεινται σε πολλαπλούς ελέγχους κατά το ίδιο έτος για διαφορετικά μέτρα.

Οι πρόσφατες μεταρρυθμίσεις διαφόρων καθεστώτων παραπέμπουν στα όργανα ελέγχου του ΟΣΔΕ. Επομένως μπορεί να λεχθεί ότι υπάρχει σαφής κίνηση προς ενιαίο καθεστώς διαχείρισης και ελέγχου αντί να ισχύουν πολλές διαφορετικές διατάξεις για διάφορα καθεστώτα.

Στο προσεχές μέλλον, προβλέπεται να αρχίσει η κωδικοποίηση του κανονισμού της Επιτροπής για το ΟΣΔΕ.

3.5. Μηχανισμοί εμπορίας

Οι διατάξεις που αφορούν τους μηχανισμούς εμπορίας είχαν τροποποιηθεί επανειλημμένα και σημαντικά, και ως εκ τούτου, με την ευκαιρία νέων τροποποιήσεων έγινε ανασύνταξη πολλών κανονισμών χάριν σαφήνειας, πέραν της εισαγωγής ορισμένων μέτρων απλούστευσης. Έτσι, παραδείγματος χάριν, ο οριζόντιος κανονισμός για τις επιστροφές κατά την εξαγωγή [7] κωδικοποιήθηκε σε ενιαίο κείμενο το 1999 και ελήφθησαν υπόψη σε μεγάλο βαθμό οι εισηγήσεις των οργανισμών πληρωμής. Οι κανόνες που αφορούν τα πιστοποιητικά εξαγωγής και εισαγωγής, τους κωδικούς προορισμού των εξαγωγών και το σύστημα των εγγυήσεων έχουν υποστεί παρόμοια απλούστευση.

[7] Κανονισμός (ΕΚ) αριθ. 800/1999 της Επιτροπής για τις κοινές λεπτομέρειες εφαρμογής του καθεστώτος των επιστροφών κατά την εξαγωγή για τα γεωργικά προϊόντα (ΕΕ L 102 της 17.4.1999, σ. 11).

Ο οριζόντιος κανονισμός για τα πιστοποιητικά εισαγωγής και εξαγωγής (ΕΟΚ) αριθ. 3719/88 έχει τροποποιηθεί επανειλημμένα, σε ορισμένες περιπτώσεις σημαντικά. Χάριν σαφήνειας και διοικητικής αποτελεσματικότητας οι κανόνες αυτοί έχουν κωδικοποιηθεί σε ενιαίο κείμενο, τον κανονισμό (ΕΚ) αριθ. 1291/2000 της Επιτροπής [8]. Ο νέος κανονισμός επιφέρει σημαντική απλούστευση, η οποία θα ελαφρύνει το διοικητικό φόρτο τόσο για τους εμπορευόμενους όσο και τις εμπλεκόμενες εθνικές υπηρεσίες. Μεταξύ των σημαντικότερων τροποποιήσεων περιλαμβάνονται:

[8] ΕΕ L 152 της 24.6.2000, σ. 1.

- ο ορισμός του προσώπου που μπορεί να χρησιμοποιεί το πιστοποιητικό: η τελωνειακή διασάφηση πρέπει να γίνεται από τον κατονομαζόμενο δικαιούχο ή, ενδεχομένως, από τον εκδοχέα του πιστοποιητικού ή από τον αντιπρόσωπό τους (άρθρο 24),

- τα κράτη μέλη μπορούν να θεσπίσουν απλουστευμένη διαδικασία, με την οποία αποφεύγεται η υλική διαβίβαση των πιστοποιητικών, και επομένως ο κίνδυνος απώλειας των εγγράφων αυτών (άρθρο 25),

- ο καθορισμός για κάθε προϊόν μιας ανώτατης ποσότητας για την οποία δεν απαιτείται πιστοποιητικό (παράρτημα ΙΙΙ του κανονισμού),

- το ποσό κάτω του οποίου δεν απαιτείται εγγύηση σε ένα πιστοποιητικό έχει αυξηθεί από 5 ευρώ σε 60.

Από το Σεπτέμβριο του 2000 εφαρμόζεται απλουστευμένο σύστημα για την αναφορά των προορισμών κατά τον καθορισμό των επιστροφών κατά την εξαγωγή [9]. Αυτό το νέο ενιαίο σύστημα, το οποίο αντικαθιστά τα διάφορα και πολύπλοκα συστήματα που χρησιμοποιούνταν σε διάφορους τομείς μέχρι τώρα, θα μειώσει τον κίνδυνο παρανοήσεων και σφαλμάτων. Επιπλέον, θα διευκολύνει την ηλεκτρονική ανταλλαγή δεδομένων και πληροφοριών μεταξύ της Επιτροπής και των κρατών μελών, και άρα θα μειώσει τις δαπάνες.

[9] Κανονισμός (ΕΚ) αριθ. 2605/1999.

Ο κανονισμός (ΕΚ) αριθ. 1932/1999 της Επιτροπής τροποποίησε τον κανονισμό (ΕΟΚ) αριθ. 2220/85 για τον καθορισμό των κοινών λεπτομερειών εφαρμογής του καθεστώτος εγγυήσεων για τα γεωργικά προϊόντα. Αυτός ο νέος κανονισμός περιλαμβάνει:

- απλούστερη διαδικασία για τη διαβίβαση πληροφοριών από τα κράτη μέλη στην Επιτροπή,

- απλοποίηση του υπολογισμού των τόκων σε ορισμένες περιπτώσεις,

- το ποσό κάτω του οποίου δεν απαιτείται εγγύηση αυξήθηκε από 100 ευρώ σε 500.

Όσον αφορά τους φυσικούς ελέγχους, ο κανονισμός (ΕΚ) αριθ. 2655/1999 της Επιτροπής εισήγαγε σημαντικά μέτρα απλούστευσης μέσω της μείωσης ορισμένων φυσικών ελέγχων και αναλύσεων, βελτιώνοντας ταυτόχρονα την αποτελεσματικότητα των ελέγχων.

3.6. Δέσμη τιμών

Η έγκριση της δέσμης των γεωργικών τιμών για την περίοδο 2000/01 αντανακλούσε την πολυετή προσέγγιση που προβλέπεται στο Πρόγραμμα Δράσης 2000 και στις προηγούμενες μεταρρυθμίσεις. Έτσι οι γεωργοί διαθέτουν ένα σταθερότερο πλαίσιο για τον προγραμματισμό της παραγωγής τους. Ο ετήσιος καθορισμός θεσμικών τιμών και ποσών αφορά πλέον μόνο λίγους τομείς.

4. Μέτρα για τις αγορές που έχουν ληφθεί ή προταθεί από την Επιτροπή για την απλούστευση της ΚΓΠ από την τελευταία έκθεση

Στο πλαίσιο του Προγράμματος Δράσης 2000, οι νέοι κανονισμοί για την κοινή οργάνωση των αγορών (ΚΟΑ) για τις αροτραίες καλλιέργειες και για την αγροτική ανάπτυξη εισήγαγαν σημαντικά στοιχεία απλούστευσης.

Άλλες μεταρρυθμίσεις που εγκρίθηκαν ή προτάθηκαν πρόσφατα επέφεραν ή θα επιφέρουν απλούστευση της γεωργικής νομοθεσίας σε ορισμένους τομείς της αγοράς.

4.1. Αροτραίες καλλιέργειες

4.1.1. Σιτηρά

Το καθεστώς παρέμβασης για τα σιτηρά έχει κωδικοποιηθεί σε νέο ενιαίο κανονισμό [10], ο οποίος ορίζει τις διαδικασίες για την ανάληψη σιτηρών και καθορίζει τις αναλυτικές μεθόδους για τον καθορισμό της ποιότητάς τους. Οι αυξήσεις ή μειώσεις τιμών κατά τις οποίες αυξάνεται ή μειώνεται η τιμή παρέμβασης εκφράζονται σε ευρώ και όχι σε ποσοστά όπως στο παρελθόν.

[10] Κανονισμός (ΕΚ) αριθ. 824/2000 της Επιτροπής της 19ης Απριλίου 2000 περί των διαδικασιών ανάληψης σιτηρών από τους οργανισμούς παρέμβασης, καθώς και των αναλυτικών μεθόδων για τον καθορισμό της ποιότητας (ΕΕ L 100 της 20.4.2000).

4.1.2. Άμεση ενίσχυση

Στη μεταρρύθμιση των αροτραίων καλλιεργειών [11], τα μέτρα απλούστευσης συγκεκριμένα περιελάμβαναν τους κανόνες που αφορούν τις ποινές, την κατάργηση της έκτακτης παύσης καλλιέργειας γαιών και των ατομικών βασικών εκτάσεων, καθώς και την απλοποίηση των αντισταθμιστικών πληρωμών για τους ελαιούχους σπόρους.

[11] Κοινή οργάνωση της αγοράς σιτηρών: κανονισμός (ΕΚ) αριθ. 1253/1999 του Συμβουλίου για την τροποποίηση του κανονισμού (ΕΟΚ) αριθ. 1766/92 περί κοινής οργανώσεως αγοράς στον τομέα των σιτηρών και για την κατάργηση του κανονισμού (ΕΟΚ) αριθ. 2731/75 περί των ποιοτικών τύπων του μαλακού σίτου, της σικάλεως, της κριθής, του αραβοσίτου και του σκληρού σίτου. Καθεστώς στήριξης των παραγωγών ορισμένων αροτραίων καλλιεργειών: κανονισμός (ΕΚ) αριθ. 1251/1999. Καθεστώς ποσοστώσεων για την παραγωγή αμύλου γεωμήλων: κανονισμός (ΕΚ) αριθ. 1252/1999.

Η Επιτροπή εξέδωσε τον εκτελεστικό κανονισμό για τον τομέα αυτό, κανονισμό (ΕΚ) αριθ. 2316/1999 [12], ο οποίος αντικατέστησε επτά υφιστάμενους κανονισμούς.

[12] Κανονισμός (ΕΚ) αριθ. 2316/1999 της Επιτροπής της 22ας Οκτωβρίου 1999 σχετικά με τις λεπτομέρειες εφαρμογής του κανονισμού (ΕΚ) αριθ. 1251/1999 του Συμβουλίου για τη θέσπιση καθεστώτος στήριξης των παραγωγών ορισμένων αροτραίων καλλιεργειών.

4.2. Οίνος

Η κοινή οργάνωση της αμπελοοινικής αγοράς είναι μια από τις πολυπλοκότερες και ευρύτερες στο πλαίσιο της κοινής γεωργικής πολιτικής. Αυτό οφείλεται στο γεγονός ότι αυτή η ΚΟΑ καλύπτει όχι μόνο τα παραδοσιακά μέτρα που προβλέπουν οι ΚΟΑ (τιμές, παρέμβαση, εμπορία κλπ.), αλλά και άλλα περισσότερο τεχνικά θέματα, που αφορούν ειδικά τον τομέα του οίνου (δηλαδή διατάξεις που αφορούν την παραγωγή, την εμπορία, την επισήμανση και την προστασία παραδοσιακών ενδείξεων και οινολογικών πρακτικών). Ο κανονισμός για τη θέσπιση νέας κοινής οργάνωσης της αμπελοοινικής αγοράς, ο οποίος εγκρίθηκε στις 17 Μαΐου 1999 από το Συμβούλιο Γεωργίας, άρχισε να ισχύει την 1η Αυγούστου 2000 [13]. Αντιπροσωπεύει σημαντική νομοθετική απλούστευση, καθόσον αντικατέστησε 23 υφιστάμενους κανονισμούς του Συμβουλίου που συχνά περιελάμβαναν υπερβολικές λεπτομέρειες.

[13] Κανονισμός (ΕΚ) αριθ. 1493/1999 του Συμβουλίου.

Μεταξύ των πολιτικών και των μέτρων που περιλαμβάνονται στη νέα ΚΟΑ, υπάρχουν χαρακτηριστικά παραδείγματα απλούστευσης:

- η υπαγωγή στην ΚΟΑ τόσο των επιτραπέζιων οίνων όσο και των οίνων ποιότητας που παράγονται σε καθορισμένες περιοχές (οι οίνοι ποιότητας προηγουμένως αποτελούσαν αντικείμενο χωριστού κανονισμού του Συμβουλίου),

- ένα σαφές πλαίσιο για τη διαχείριση του παραγωγικού δυναμικού,

- οι βασικές αρχές ενός συστήματος αναδιάρθρωσης και μετατροπής καλλιεργειών: τα κράτη μέλη είναι τα ίδια υπεύθυνα για τα σχέδια,

- ο εξορθολογισμός των μέτρων απόσταξης, συμπεριλαμβανομένης της κατάργησης παρωχημένων μέτρων, όπως η υποχρεωτική απόσταξη και η απόσταξη στήριξης,

- η κατάργηση του περίπλοκου συστήματος των τιμών προσανατολισμού ως βάσης των μέτρων για την αγορά, και η αντικατάστασή του από τη ρητή πρόβλεψη τιμών εξαγοράς (αυξημένη διαφάνεια),

- ο καθορισμός βασικών αρχών για τις επιτρεπόμενες κοινοτικές οινολογικές πρακτικές και μεθόδους, με καταλόγους των βασικών οινολογικών πρακτικών και μεθόδων, καθώς και των ορίων τους και των προϋποθέσεων τους. Με εξαίρεση ορισμένα όρια, η Επιτροπή και όχι το Συμβούλιο θα είναι αρμόδια για τον καθορισμό και τις μεταβολές των ορίων, επιπλέον των κανόνων εφαρμογής.

Οι τέσσερις κύριοι εκτελεστικοί κανονισμοί της Επιτροπής που έχουν θεσπιστεί μέχρι σήμερα αντικατέστησαν 36 υφιστάμενους κανονισμούς της Επιτροπής [14]. Έως ότου εκδοθούν και άλλοι εκτελεστικοί κανονισμοί, ιδίως για την επισήμανση, τους ελέγχους και το εμπόριο με τρίτες χώρες, ορισμένοι κανονισμοί του Συμβουλίου ή ορισμένες διατάξεις κανονισμών του Συμβουλίου έχουν διατηρηθεί σε ισχύ για μεταβατική περίοδο. Η μεταρρύθμιση οδήγησε σε σημαντική κωδικοποίηση των κανονισμών για τον οίνο. Ταυτόχρονα, οι νέοι εκτελεστικοί κανονισμοί αποσκοπούσαν στον καθορισμό απλούστερων πλαισίων για το παραγωγικό δυναμικό, τους μηχανισμούς της αγοράς, τις οινολογικές πρακτικές και τους οίνους ποιότητας. Εντούτοις, σε ορισμένες περιπτώσεις οι εκτελεστικοί κανονισμοί περιέχουν πολύ λεπτομερείς κανόνες.

[14] Κανονισμός (ΕΚ) αριθ. 1227/2000 της Επιτροπής της 31ης Μαΐου 2000 περί καθορισμού λεπτομερών κανόνων εφαρμογής του κανονισμού (ΕΚ) αριθ. 1493/1999 του Συμβουλίου για την κοινή οργάνωση της αμπελοοινικής αγοράς και ιδίως σχετικά με το δυναμικό παραγωγής. Κανονισμός (ΕΚ) αριθ. 1623/2000 της Επιτροπής της 25ης Ιουλίου 2000 για τον καθορισμό των λεπτομερειών εφαρμογής του κανονισμού (ΕΚ) αριθ. 1493/1999 του Συμβουλίου για την κοινή οργάνωση της αμπελοοινικής αγοράς, όσον αφορά τους μηχανισμούς της αγοράς. Κανονισμός (ΕΚ) αριθ. 1622/2000 της Επιτροπής της 24ης Ιουλίου 2000 για τον καθορισμό ορισμένων λεπτομερειών εφαρμογής του κανονισμού (ΕΚ) αριθ. 1493/1999, για την κοινή οργάνωση της αμπελοοινικής αγοράς και για την καθιέρωση κοινοτικού κώδικα των οινολογικών πρακτικών και επεξεργασιών. Κανονισμός (ΕΚ) αριθ. 1607/2000 της Επιτροπής της 24ης Ιουλίου 2000 για τον καθορισμό ορισμένων λεπτομερειών εφαρμογής του κανονισμού (ΕΚ) αριθ. 1493/1999 για την κοινή οργάνωση της αμπελοοινικής αγοράς, ιδίως του τίτλου σχετικά με τους οίνους ποιότητας που παράγονται σε καθορισμένες περιοχές.

Στην περίπτωση όλων των εκτελεστικών κανονισμών, όποτε απαιτούνται πληροφορίες, υπάρχει η πρόθεση οι πληροφορίες αυτές να παρέχονται μέσω κόμβων στο Διαδίκτυο. Αυτό θα επιτρέψει την ευκολότερη ενημέρωση των πληροφοριών και, ως εκ τούτου, αποτελεί θετικό παράδειγμα νομοθετικής, αλλά και διοικητικής απλούστευσης.

4.3. Λίνο και κάνναβη

Τον Ιούλιο του 2000, το Συμβούλιο [15] ενέκρινε τη μεταρρύθμιση του τομέα του κλωστικού λίνου και της κάνναβης, που είχε προταθεί από την Επιτροπή.

[15] Κανονισμός (ΕΚ) αριθ. 1673/2000 του Συμβουλίου της 27ης Ιουλίου 2000 περί κοινής οργανώσεως της αγοράς στον τομέα του λίνου και της κάνναβης που προορίζονται για την παραγωγή ινών (ΕΕ L 193, της 29.7.2000, σ. 16).

Από την άποψη της απλούστευσης, αυτό σημαίνει ότι, όσον αφορά τις άμεσες ενισχύσεις προς τους παραγωγούς, οι εν λόγω καλλιέργειες εντάσσονται στο σύστημα των αροτραίων καλλιεργειών από την περίοδο εμπορίας 2001/02. Αυτό σημαίνει ότι μία και μόνη αίτηση ενίσχυσης ανά έτος θα επιτρέπει στους παραγωγούς να λαμβάνουν τις ενισχύσεις βάσει της έκτασης, συμπεριλαμβανομένου του λίνου και της κάνναβης, σε σύγκριση με τις τρεις δηλώσεις ετησίως που προέβλεπε το παρόν καθεστώς για το λίνο και την κάνναβη.

Επιπλέον, απλουστεύονται οι απαιτήσεις για την υπαγωγή στο σύστημα στήριξης όσον αφορά τους παραγωγούς. Για παράδειγμα, καταργούνται οι απαιτήσεις για ελάχιστη απόδοση σε άχυρο.

Επιπλέον, ο αριθμός των κανονισμών του Συμβουλίου έχει μειωθεί, δεδομένου ότι το καθεστώς ιδιωτικής αποθεματοποίησης, καθώς και το καθεστώς προώθησης για το κλωστικό λίνο (το οποίο εχρηματοδοτείτο με την παρακράτηση ενός ποσοστού της ενίσχυσης) έχουν και τα δύο καταργηθεί.

4.4. Βαμβάκι

Η Ευρωπαϊκή Επιτροπή ενέκρινε το Δεκέμβριο 1999 μια πρόταση για τη μεταρρύθμιση του ισχύοντος καθεστώτος για το βαμβάκι. Στόχος της πρότασης είναι να εφαρμοστεί ένα νέο πλαίσιο, το οποίο να λαμβάνει υπόψη τα περιβαλλοντικά ζητήματα και να διατηρεί τις δαπάνες του προϋπολογισμού υπό έλεγχο. Τα προτεινόμενα μέτρα όχι μόνο θα απλουστεύσουν τις προϋποθέσεις καθορισμού και χορήγησης της ενίσχυσης, αλλά και θα εντάξουν τις νομοθετικές διατάξεις για την ενίσχυση στην παραγωγή σε ένα και μόνο κανονισμό του Συμβουλίου.

4.5. Κρέας

Κατά τη διάρκεια του 2000, ελήφθησαν ορισμένα μέτρα απλούστευσης στον τομέα του κρέατος, για παράδειγμα:

- στον τομέα του βοείου κρέατος, όσον αφορά το καθεστώς πριμοδότησης για σφαγή, τα κράτη μέλη που διαθέτουν μηχανογραφημένη βάση δεδομένων μπορούν να προβλέπουν ότι οι πληροφορίες σχετικά με τη σφαγή ζώων που διαβιβάζονται στις αρμόδιες αρχές από τα σφαγεία θεωρούνται ως αιτήσεις εκ μέρους των παραγωγών. το ίδιο σύστημα μπορεί να εφαρμόζεται για την ειδική πριμοδότηση, τις συμπληρωματικές ενισχύσεις και την πριμοδότηση σφαγής εκτός εποχής (όταν καταβάλλεται κατά τη σφαγή). τα κράτη μέλη μπορούν να επιτρέπουν στους παραγωγούς να επιλέγουν την απλουστευμένη εφαρμογή της πριμοδότησης εκτατικής παραγωγής,

- η ονοματολογία των επιστροφών κατά την εξαγωγή για το μεταποιημένο βόειο κρέας έχει απλουστευθεί σημαντικά, με τη μείωση σε οκτώ 47 άκρως τεχνικών και πολύπλοκων γραμμών προϊόντων,

- στον τομέα του πρόβειου κρέατος, έχει θεσπιστεί μια απλούστευση που αφορά τη μεταβίβαση δικαιωμάτων πριμοδότησης, είχε ζητηθεί δε από το Ηνωμένο Βασίλειο και υποστηριχθεί από άλλο κράτος μέλος [16]. Μόλις ολοκληρώθηκε η αξιολόγηση του καθεστώτος για το πρόβειο κρέας και οι υπηρεσίες της ΓΔ Γεωργίας εξετάζουν επί του παρόντος τις προοπτικές για πιθανές τροποποιήσεις και απλούστευση του τομέα,

[16] Ο κανονισμός (ΕΟΚ) αριθ. 3567/92 έχει τροποποιηθεί από τον κανονισμό (ΕΚ) αριθ. 1311/2000.

- σύμφωνα με την προσέγγιση που ακολουθείται για άλλους τομείς στο Πρόγραμμα Δράσης 2000, οι βασικές τιμές για το χοίρειο και πρόβειο κρέας δεν θα καθορίζονται πλέον κάθε έτος, αλλά θα καθορίζονται στους αντίστοιχους βασικούς κανονισμούς χωρίς συγκεκριμένα χρονικά όρια,

- οι διαδικασίες για «άμεσα» πιστοποιητικά εξαγωγής χοίρειου κρέατος, αυγών και κρέατος πουλερικών έχουν απλουστευθεί και ευθυγραμμισθεί με το σύστημα πιστοποιητικών στον τομέα του βοείου κρέατος.

4.6. Γάλα και γαλακτοκομικά προϊόντα

Μετά την έκδοση νέου βασικού κανονισμού στον τομέα του γάλακτος, απαιτήθηκε μεγάλος αριθμός σημαντικών τροποποιήσεων στους εκτελεστικούς κανονισμούς της Επιτροπής. Αντί να τροποποιηθούν οι υφιστάμενοι κανονισμοί, αξιοποιήθηκε η ευκαιρία αυτή για την κωδικοποίηση μεγάλων τμημάτων της νομοθεσίας στο γαλακτοκομικό τομέα. Η κωδικοποίηση αυτή χρησίμευσε για τη μείωση του αριθμού των κανονισμών, την απλούστευση των διοικητικών διαδικασιών και την εναρμόνιση διοικητικών και ελεγκτικών διαδικασιών μεταξύ των διάφορων καθεστώτων.

Ειδικότερα, ο κανονισμός (ΕΚ) αριθ. 2771/1999 της Επιτροπής [17] όσον αφορά την ιδιωτική και δημόσια αποθεματοποίηση βουτύρου και κρέμας γάλακτος θα αντικαταστήσει τέσσερις υφιστάμενους κανονισμούς και ο κανονισμός (ΕΚ) αριθ. 2799/1999 της Επιτροπής [18] σχετικά με τα μέτρα ενίσχυσης για το αποκορυφωμένο γάλα και το αποκορυφωμένο γάλα σε σκόνη που χρησιμοποιείται ως ζωοτροφή θα αντικαταστήσει έξι υφιστάμενους κανονισμούς. Περαιτέρω απλούστευση θα επιτευχθεί στο προσεχές μέλλον μέσω ενός προσφάτως υιοθετηθέντος κανονισμού που θα συγκεντρώνει όλες τις μεθόδους ανάλυσης και αξιολόγησης που πρέπει να χρησιμοποιούνται για ελεγκτικούς σκοπούς στον τομέα του γάλακτος και μέσω ενός νέου κανονισμού που θα αφορά την ιδιωτική και δημόσια αποθεματοποίηση του αποκορυφωμένου γάλακτος σε σκόνη.

[17] Κανονισμός (ΕΚ) αριθ. 2771/1999 της Επιτροπής της 16ης Δεκεμβρίου 1999, περί λεπτομερειών εφαρμογής του κανονισμού (ΕΚ) αριθ. 1255/1999 όσον αφορά τα μέτρα παρέμβασης στην αγορά του βουτύρου και της κρέμας γάλακτος.

[18] Κανονισμός (ΕΚ) αριθ. 2799/1999 της Επιτροπής της 17ης Δεκεμβρίου 1999 για λεπτομέρειες εφαρμογής του κανονισμού (ΕΚ) αριθ. 1255/1999 όσον αφορά τη χορήγηση ενίσχυσης στο αποκορυφωμένο γάλα και στο αποκορυφωμένο γάλα σε σκόνη που προορίζονται για τη διατροφή ζώων και για την πώληση του εν λόγω αποκορυφωμένου γάλακτος σε σκόνη.

Σε διοικητικό επίπεδο, έχουν καταβληθεί σημαντικές προσπάθειες για την προώθηση της χρήσης ηλεκτρονικής μετάδοσης δεδομένων για την ανταλλαγή πληροφοριών. Αυτό οδήγησε σε σημαντική μείωση του διοικητικού φόρτου των αρμοδίων υπηρεσιών.

4.7. Οπωροκηπευτικά

Η πρόταση για την τροποποίηση της κοινής οργάνωσης αγοράς οπωροκηπευτικών, συμπεριλαμβανομένων των μεταποιημένων οπωροκηπευτικών, αποσκοπεί στον εξορθολογισμό και την απλούστευση των ρυθμίσεων καθώς και στην προσαρμογή των σχετικών ορίων παραγωγής. Θα απλουστεύσει και θα σταθεροποιήσει το καθεστώς στήριξης για τις οργανώσεις παραγωγών και θα βελτιώσει τη διαχείριση των επιστροφών κατά την εξαγωγή νωπών οπωροκηπευτικών.

Όπως και στον τομέα του γάλακτος, η μετάδοση δεδομένων για την ανταλλαγή πληροφοριών έχει εξορθολογισθεί και απλουστευθεί.

4.8. Ρύζι

Σύμφωνα με την πρόταση της Επιτροπής του Ιουνίου 2000, το ρύζι θα ενσωματωθεί στο καθεστώς των αροτραίων καλλιεργειών. Από την ενσωμάτωση αυτή θα προκύψουν σημαντικά πλεονεκτήματα όσον αφορά την απλούστευση.

4.9. Ζάχαρη

Τον Οκτώβριο του 2000 η Επιτροπή ενέκρινε μια πρόταση κανονισμού για την ΚΟΑ ζάχαρης. Ο μελλοντικός νέος κανονισμός προτίθεται να καταργήσει ή να αντικαταστήσει τουλάχιστον 12 ισχύοντες κανονισμούς. Θα καταργήσει επίσης την υποχρέωση διατήρησης ορισμένων ελάχιστων αποθεμάτων, καθώς και την επιστροφή των δαπανών αποθεματοποίησης. Το πρόγραμμα απλούστευσης της νομοθεσίας για τη ζάχαρη θα παρακολουθείται διαρκώς, ιδίως στο πλαίσιο των εκτελεστικών κανονισμών.

5. Προτάσεις των οργανισμών πληρωμής και μέτρα που έλαβε η Επιτροπή για την υλοποίησή τους

5.1. Διαδικασία που ακολουθήθηκε

Μετά από πρόσκληση της ΓΔ Γεωργίας το Μάιο 1997, οι οργανισμοί πληρωμής των κρατών μελών υπέβαλαν προτάσεις για νομοθετική ή διοικητική απλούστευση το φθινόπωρο του έτους εκείνου. Οι προτάσεις αυτές συγκεντρώθηκαν σε ένα έγγραφο, το οποίο διανεμήθηκε το Φεβρουάριο 1998 σε όλες τις Διευθύνσεις της ΓΔ Γεωργίας προς εξέταση και λήψη μέτρων.

Μετά την πάροδο του κατάλληλου διαστήματος, για να μπορέσουν οι εμπλεκόμενες μονάδες να λάβουν τα κατάλληλα μέτρα και για να ληφθούν υπόψη οι πρόσφατες μεταρρυθμίσεις, συντάχθηκε ένα έγγραφο εργασίας για το προσωπικό της Επιτροπής [SEC(2000) 1775]. Το εν λόγω έγγραφο εργασίας υποβλήθηκε στο Συμβούλιο τον Οκτώβριο 2000 προς ενημέρωση αυτού, αλλά και των αρχικών συντακτών των προτάσεων σχετικά με τα αποτελέσματα της συνεισφοράς τους στις συνεχιζόμενες εργασίες απλούστευσης.

5.2. Επισκόπηση του αποτελέσματος της προσπάθειας

Συνολικά το έγγραφο περιέχει περισσότερες από 200 προτάσεις, από τις οποίες για περισσότερες από 100 έχουν γίνει ενέργειες, δηλαδή υιοθετήθηκαν ενόλω ή εν μέρει ή έδωσαν αφορμή για τη λήψη άλλων μέτρων.

Οι περισσότερες από τις προτάσεις στις οποίες δόθηκε συνέχεια αφορούσαν μέτρα που ελήφθησαν σε σχέση με το Πρόγραμμα Δράσης 2000 και άλλες μεταρρυθμίσεις ή π.χ. σε σχέση με την κωδικοποίηση. Είναι, εν γένει, ήδη γνωστές στα κράτη μέλη. Ορισμένες από τις προτάσεις που υιοθετήθηκαν ελήφθησαν επίσης υπόψη κατά τη σύνταξη των κατευθυντηρίων γραμμών της ΓΔ Γεωργίας σχετικά με την απλούστευση.

Περίπου 80 προτάσεις δεν ελήφθησαν υπόψη από τις υπηρεσίες της ΓΔ Γεωργίας. οι λόγοι της απόρριψης των προτάσεων ήσαν ότι, σύμφωνα με την αρμόδια μονάδα, η πρόταση:

- δεν θα επέφερε πραγματική απλούστευση, ή

- θα συνεπήγετο πρόσθετες δαπάνες, ή

- θα ενείχε τον κίνδυνο να μειωθούν οι έλεγχοι ή και θα οδηγούσε στην εμφάνιση κινδύνου απάτης ή καταχρήσεων, ή

- θεωρήθηκε ότι αποτελεί πολιτικό θέμα μάλλον παρά διοικητική ή νομοθετική απλούστευση, και επομένως εκφεύγει του αντικειμένου της προσπάθειας αυτής.

Περίπου 30 προτάσεις βρίσκονται ακόμη υπό εξέταση ή μελέτη. Οι προτάσεις υπό εξέταση ή μελέτη διαφέρουν σημαντικά, δηλαδή ορισμένες από αυτές έχουν σχετικά προωθηθεί, ενώ άλλες βρίσκονται ακόμη σε πρώιμο στάδιο εξέτασης.

Οι υπόλοιπες προτάσεις χρειάζονται περαιτέρω διευκρινίσεις ή συζητήσεις ή εμπίπτουν στην εθνική αρμοδιότητα.

6. Άλλα μέτρα απλούστευσης

Η Επιτροπή επιθυμεί να εκμεταλλευθεί την ευκαιρία αυτή, για να ενημερώσει το Συμβούλιο και το Ευρωπαϊκό Κοινοβούλιο για ορισμένα μέτρα που προετοιμάζονται.

6.1. Συνέχεια που δόθηκε στα συμπεράσματα του Συμβουλίου της 23ης Οκτωβρίου 2000

Η απλούστευση ήταν ένα από τα σημεία της ημερήσιας διάταξης κατά τη συνεδρίαση του Συμβουλίου της 23ης Οκτωβρίου 2000. Μετά την υποβολή ορισμένων προτάσεων για την απλούστευση διαδικασιών, οι οποίες είχαν παρουσιασθεί από τα κράτη μέλη, το Μέλος της Επιτροπής που είναι αρμόδιο για τη γεωργία είπε ότι η Επιτροπή ήταν πρόθυμη να εξετάσει σοβαρά ορισμένες από αυτές, όπως:

- χαλάρωση των κανόνων σχετικά με την ελάχιστη έκταση υποχρεωτικής παύσης καλλιέργειας κατά μήκος υδατορρευμάτων και μόνιμων λιμνών, χάριν περιβαλλοντικής προστασίας, υπό τον όρο ότι αυτό δεν οδηγεί σε πρόσθετες δαπάνες για τον κοινοτικό προϋπολογισμό,

- τη δυνατότητα να λαμβάνουν τα κράτη μέλη υπόψη παραδοσιακά χαρακτηριστικά του τοπίου, όπως φυσικούς φράκτες και χαμηλούς τοίχους στις εκτάσεις που δηλώνονται,

- αποσαφήνιση των κανόνων για τη μη επιβολή κυρώσεων σε περιπτώσεις όπου ένα σφάλμα στη δήλωση του γεωργού ζημιώνει τον ίδιο,

- μια και μόνη επιθεώρηση ανά εκμετάλλευση αντί των πολλαπλών επιθεωρήσεων για κάθε καθεστώς ενισχύσεων χωριστά.

6.2. Ομάδα εργασίας

Κατά τη διάρκεια της συνεδρίασης του Συμβουλίου Γεωργίας στις 23 Οκτωβρίου 2000, το Μέλος της Επιτροπής που είναι αρμόδιο για τη γεωργία εξέφρασε την πρόθεση σύστασης μιας "ad hoc ομάδας εργασίας" για την ανάλυση προτάσεων που αφορούν την απλούστευση της γεωργικής νομοθεσίας. Σκοπός της ομάδας είναι να αποτελέσει το χώρο συζήτησης και διαβούλευσης με τα κράτη μέλη σχετικά με τις προτάσεις απλούστευσης. Τα πορίσματα, τα συμπεράσματα και οι προτάσεις της ομάδας θα υποβάλλονται στα κατάλληλα όργανα για τη λήψη απόφασης.

Η ομάδα εργασίας συνεδρίασε για πρώτη φορά στις 11 Δεκεμβρίου 2000.

7. Συμπέρασμα

Όπως απέδειξε η παρούσα έκθεση, μεγάλος αριθμός μέτρων απλούστευσης έχει ληφθεί ή προταθεί από την Επιτροπή κατά τους τελευταίους 18 μήνες. Ορισμένα από τα μέτρα αυτά αντιπροσώπευαν ουσιαστικές μεταρρυθμίσεις μιας κοινής οργάνωσης της αγοράς, όπως εκείνη που αφορά τον τομέα του λίνου και της κάνναβης, ή την υλοποίηση μιας μεταρρύθμισης, όπως στον αμπελοοινικό τομέα. Ορισμένες από τις προταθείσες μεταρρυθμίσεις περιέχουν σημαντικά στοιχεία απλούστευσης. Αυτό ισχύει ιδίως για τις προτάσεις που αφορούν τη ζάχαρη, το ρύζι και τα οπωροκηπευτικά. Το προταθέν καθεστώς μικροκαλλιεργητών αποτελεί ένα νέο και καινοτόμο τρόπο για τη μείωση του διοικητικού φόρτου, πρωτίστως για τους γεωργούς, αλλά και για τις εθνικές διοικήσεις των κρατών μελών.

Άλλα μέτρα έχουν απλουστεύσει ορισμένους λεπτομερείς κανόνες ή την πρακτική εφαρμογή των κανόνων αυτών, στο πλαίσιο ενός αμετάβλητου πλαισίου πολιτικής. Παραδείγματα είναι τα μέτρα που ελήφθησαν στους τομείς των σιτηρών, του κρέατος και του γάλακτος. Μια τρίτη κατηγορία μέτρων απλούστευσης αντιπροσωπεύουν τα μέτρα που ελήφθησαν για την επαύξηση της σαφήνειας, της διαφάνειας και της δυνατότητας πρόσβασης στη γεωργική νομοθεσία.

Παρά την πρόοδο που επιτεύχθηκε, είναι σαφές ότι χρειάζεται να γίνουν πολλά περισσότερα.